**Özəl sektor nümayəndələri üçün Rəqəmsal Sənəd Dövriyyəsi altsistemindən istifadə ödənişli əsaslarla mümkün olacaq**

İnnovasiya və Rəqəmsal İnkişaf Agentliyi (İRİA) tərəfindən təqdim olunan Rəqəmsal Sənəd Dövriyyəsi (RSD) altsistemi və Rəqəmsal Sənəd Mübadilə Sistemi (RSMS) üzrə özəl sektor nümayəndələrinin istifadəsi üçün xidmət haqqı siyasəti təsdiqlənib.

Dövlət qurumları arasında real vaxt rejimində təhlükəsiz elektron sənəd mübadiləsini təmin etmək məqsədilə yaradılan altsistemə dövlət qurumlarının inteqrasiyası mərhələsi tamamlanıb. Növbəti mərhələdə özəl sektorun sözügedən altsistemə ödənişli əsaslarla keçid nəzərdə tutulur.

İRİA tərəfindən hazırlanmış qiymət siyasəti, tərəfdaşların texniki imkanlarına uyğun olaraq iki fərqli inteqrasiya modeli əsasında müəyyənləşdirilib:

1. Birbaşa RSD altsisteminə inteqrasiya (Elektron Sənəd Dövriyyəsi Sisteminə

 malik olan tərəfdaşlara şamil olunur);

1. Rəqəmsal Sənəd Mübadilə Sistemindən istifadə əsasında

RSD altsisteminə inteqrasiya (Elektron Sənəd Dövriyyəsi Sisteminə

malik olmayan tərəfdaşlara şamil olunur)

Təklif olunan xidmət haqları aşağıdakı cədvəldəki kimidir:

**Təklif olunan qiymət siyasətinin cədvəl formasında təsviri**

Cədvəl 1: Elektron Sənəd Dövriyyəsi Sisteminə malik olan tərəfdaşlar üçün

|  |  |
| --- | --- |
| **Xidmətin təsviri** | **Xidmət haqqı** |
| Qoşulma | Ödənişsiz |
| Sənədin qəbul olunması | Ödənişsiz |
| Aylıq 0 – 10 aralığında göndərilən hər sənəd | Ödənişsiz |
| Aylıq 11 – 100 aralığında göndərilən hər sənəd | 2.00 AZN (ƏDV-siz) |
| Aylıq 100-dən çox göndərilən hər sənəd | 1.50 AZN (ƏDV-siz) |

Cədvəl 2: Elektron Sənəd Dövriyyəsi Sisteminə malik olmayan tərəfdaşlar üçün

|  |  |
| --- | --- |
| RSMS-ə qoşulma | Ödənişsiz |
| RSMS-də aylıq 0-10 aralığında hər istifadəçiyə görə | Ödənişsiz |
| RSMS-də aylıq 11-50 aralığında hər istifadəçiyə görə | 2.00 AZN (ƏDV-siz) |
| RSMS-də aylıq 50-dən çox hər istifadəçiyə görə | 1.00 AZN (ƏDV-siz) |
| Aylıq 0-10 GB aralığında hər GB saxlanmaya görə | Ödənişsiz |
| Aylıq 10 GB-dan çox hər GB saxlanmaya görə | 0.25 AZN (ƏDV-siz) |
| Sənədin qəbul olunması | Ödənişsiz |
| Aylıq 0 – 10 aralığında göndərilən hər sənəd | Ödənişsiz |
| Aylıq 11 – 100 aralığında göndərilən hər sənəd | 2.00 AZN (ƏDV-siz) |
| Aylıq 100-dən çox göndərilən hər sənəd | 1.50 AZN (ƏDV-siz) |

İRİA sistemin istifadəsi üçün real tətbiq nümunələrini də açıqlayıb. Təklif olunan qiymət siyasətinin nümunələr əsasında təsviri aşağıdakı kimidir:

1. Təsəvvür edək ki, 1-ci istiqamət üzrə (Elektron Sənəd Dövriyyəsi Sisteminə malik olan) tərəfdaş öz hesabına depozit olaraq 1000 AZN (ƏDV-siz) vəsait yerləşdirib və ay ərzində 500 sənəd göndərib. Ayın sonunda sistem aşağıdakı qaydada hesablama aparır və yekun məbləği tərəfdaşın hesabından avtomatik olaraq silir.
* İlk 10 sənəd: 0.00 AZN (ödənişsiz)
* Növbəti 90 sənəd x 2.00 AZN = 180 AZN (ƏDV-siz)
* Növbəti 400 sənəd x 1.50 AZN = 600 AZN (ƏDV-siz)
* RSMS istifadəçi xərci: 0.00 AZN (yoxdur)
* Saxlanma xərci: 0.00 AZN (yoxdur)

**Cəmi: 780 AZN (ƏDV-siz)**

 Yerdə qalan 220 AZN (ƏDV-siz) vəsait tərəfdaşın balansında qalır və növbəti aylarda istifadə olunması mümkün olur.

1. Təsəvvür edək ki, 2-ci istiqamət üzrə (Elektron Sənəd Dövriyyəsi Sisteminə malik olmayan) RSMS istifadəçisi olan tərəfdaş depozit olaraq öz hesabına 1000 AZN (ƏDV-siz) yerləşdirib. Tərəfdaş ay ərzində 500 sənəd göndərib, ay ərzində saxladığı məlumat həcmi isə 150 GB olub, RSMS istifadəçi sayı isə 25-dir. Ayın sonunda sistem aşağıdakı qaydada hesablama aparır və yekun məbləği tərəfdaşın hesabından avtomatik olaraq silir.
* İlk 10 sənəd: 0.00 AZN (ödənişsiz)
* Növbəti 90 sənəd x 2.00 AZN = 180 AZN (ƏDV-siz)
* Növbəti 400 sənəd x 1.50 AZN = 600 AZN (ƏDV-siz)
* RSMS ilk 10 istifadəçi: 0.00 AZN (ödənişsiz)
* RSMS növbəti 15 istifadəçi x 2.00 AZN = 30 AZN (ƏDV-siz)
* Saxlanma xərci ilk 10 GB: 0.00 AZN (yoxdur)
* Saxlanma xərci növbəti 140 GB x 0.25 AZN = 35 AZN (ƏDV-siz)

**Cəmi: 845 AZN (ƏDV-siz)**

Yerdə qalan 155 AZN (ƏDV-siz) vəsait tərəfdaşın balansında qalır və növbəti aylarda istifadə olunması mümkün olur.